Гимнаст ныбжьыщIэхэм уатхьэкъу
«Налшык» спорткомплексым щекIуэкIащ художественнэ гимнастикэмкIэ КъБР-м и чемпионат зэIуха. «Динамо»-р — республикэм и сабийхэм» акцэм хиубыдэу къызэрагъэпэща зэпеуэр хуэгъэпсат а спорт зэгухьэныгъэр илъэс 90, республикэм и художественнэ гимнастикэр илъэс 40 зэрырикъум.
Абы хэтащ Кавказ Ищхъэрэ федеральнэ щIыналъэм щыщ пщащэу 150-рэ. Чемпионатыр къыщызэIуахым кърихьэлIащ КъБР-м спортымрэ туризмэмкIэ и министр АфIэунэ Аслъэн, Парламентым Спортымрэ туризмэмкIэ и комитетым и унафэщI Сумаев Ахъмэт, къэрал кIуэцI IуэхухэмкIэ министру КъБР-м щыIэм и къуэдзэ, полковник Залиханов Къанщобий, «Динамо» щIыналъэ зэгухьэныгъэм и унафэщIым и къуэдзэ Фролов Сергей, КъБР-м егъэджэныгъэмрэ щIэныгъэмкIэ и министерствэм физическэ щэнхабзэмрэ спортымрэ зегъэужьынымкIэ и къудамэм и лэжьакIуэ Миновский Владимир. Зэхьэзэхуэм хэт сабийхэм псалъэ гуапэкIэ захуигъэзащ АфIэунэ Аслъэн.
МахуитIкIэ екIуэкIа зэпеуэм ехъулIэныгъэ щызыIэрызыгъэхьахэм щIыхь тхылъхэр хуагъэфэщащ. Зэхьэзэхуэм хэта дэтхэнэми саугъэтхэр иратащ. Ди спортсменкэ ныбжьыщIэхэм ящыщу чемпионатым текIуэныгъэ къыщахьащ Коротковэ Елизаветэ, Бабьевэ Валерие, Пельц Алинэ, Битокъу Алинэ, ХьэцIыкIу Аидэ сымэ. Гимнасткэхэм зыщагъасэ КъБР-м Егъэджэныгъэмрэ щIэныгъэмкIэ и министерствэм Сабийхэмрэ ныбжьыщIэхэмрэ творчествэмкIэ я республикэ унэм.
Мырзэкъан Дисэ.
